Sena Ndicileke Cikolo?
Ntootu twaambo ntomweelede kuyeeya
Ino mulawo wamucisi canu waamba kuti mweelede kugolela aali kwiiya? Sena mwakasika kale mpomweelede kugolela? Kuti naa mwaleka cikolo kamutanasika mugiledi yeelede kweelana amulawo wacisi, citondezya kuti tamutobeli lulayo lwamu Bbaibbele ‘
lwakulibombya kubeendelezi.’—Baloma 13:1.
Sena mwakasika ambaakani zyanu zyalwiiyo? Ino muyanda kuti lwiiyo lwanu lumugwasye kuzuzikizya mbaakani zili? Sena tamuzyi kabotu? Mweelede kuzyiba! Buyo-buyo, inga mwaba mbuli muntu uuli mucitima pele katazyi nkwayanda kuunka. Aboobo amukkale ansi abazyali banu, akubandika ambabo cibeela cili ansi aawa cijisi mutwe wakuti “Mbaakani Nzyondijisi Kujatikizya Lwiiyo.” Ikuti kamutanazizuzikizya mbaakani zyomwasala abazyali banu, nkokuti mwacileka cikolo.
Nkaambo nzi ncomuyanda kuleka? Twaambo tukonzya kupa kuti muleke tulakonzya kubikkilizya kugwasya mukwasyi kumubili naa ikubeleka mulimo wakulisungula. Twaambo tutali kabotu tulakonzya kuba kweeleba misunko naa kuccija homuweki. Cilakatazya kuzyiba ciyanda kumupa kuleka cikolo—akuzyiba naa kaambo kayanda kumulesya kalamvwika naa takamvwiki. Ikuti naa mwacileka akaambo kakuyanda kuccija mapenzi, muyakuliyeeya.
Kucileka cikolo kuli mbuli kuseluka mucitima kamutanasika nkomuunka. Andiza citima tacili kabotu abantu bali mumo tabaseki-seki, pele kuti naa mwasotoka kuzwa mucitima, cakutadooneka tamukasiki nkomuunka alimwi mulakonzya kulicisa. Mbubwenya buyo, kuti mwacileka cikolo, mulalangilwa kuba abuyumu-yumu bwakujana mulimo. Alimwi ikuti naa mwajana mulimo munoovwola mali masyoonto kwiinda ngomwakali kunga mulajana nimwatakacileka cikolo.
Muciindi cakucileka cikolo, cakukkazyika moyo amwaalanganye mapenzi ngomujana kucikolo. Kwiinda mukucita oobo, muyakuba abube bwakuliyumya alimwi akulibambila kabotu kubuyumuyumu mbomuyakujana munyika iino yamilimo.
Mbaakani Nzyondijisi Kujatikizya Lwiiyo
Makanze mapati aalwiiyo ngakulibambila kujana mulimo uuyakumugwasya nywebo alimwi amukwasyi ngomulangilwa kuba anguwo. (2 Batesalonika 3:10, 12) Sena mwakasala kale mulimo ngomuyanda kuyakubeleka mwaakumanizya cikolo alimwi alwiiyo mbolukonzya kumugwasya kulibambila kutegwa mukaucite mulimo ooyo? Kutegwa muzyibe naa lwiiyo lwanu luyakumugwasya, kamwiingula mibuzyo eeyi iitobela:
Ino nzyintu nzi nzyondikonzya kucita? (Mucikozyanyo, sena mulamvwana abantu? Sena mulayanda kubeleka milimo iindene-indene naa kupanga zyintu? Sena mulakonzya kuyeeya mbomukonzya kumana mapenzi?)
Ino mulimo nzi uyoondipa kucita zyintu nzyondikonzya kucita kabotu?
Ino milimo nzi iikonzya kujanika kubusena nkondikkala?
Ino nziiyo nzi nzyondiiya lino zikonzya kundigwasya kulibambila kujana mulimo?
Ino ndwiiyo nzi ndondicita lino lukonzya kundigwasya kwaazuzikizya kabotu makanze ngondijisi?
Kamuyeeya kuti, makanze aanu ngakuba alwiiyo ndomukonzya kuyakubelesya kumbele. Aboobo tamweelede kuzumanana kwiiya zyintu nzyomutakabelesyi—mbuli muntu uutantide citima pele kaatakwe nkwaya.
Amwiiye Zinji
BAKUBUSI
Bakubusi Balabuzya, Volyumu 1
Makani aajatikizya bukoko amisamu iikola, kulilemeka, alimwi akweebana ali akati kamakani aabandikwa.
tsn_Latn afr_Latn bem_Latn uzn_Latn bem_Latn bem_Latn bem_Latn tum_Latn nya_Latn bem_Latn bem_Latn bem_Latn bem_Latn bem_Latn nya_Latn tum_Latn cjk_Latn kbp_Latn bem_Latn nya_Latn